અભય દેઓલ સુપર ચૂઝી એક્ટર હોવાનું કહેવાય છે. બે ફિલ્મ વચ્ચે એ આમિર ખાન કરતાં પણ વધુ સમય લે છે. છેલ્લે એ 2016માં આવેલી ઓકે-ઓકે કોમેડી ફિલ્મ ‘હેપ્પી ભાગ જાયેગી’માં દેખાયો હતો. હવે એણે દસ ગળણે ગાળીને સિલેક્ટ કરેલી ફિલ્મ આપી છે ‘નાનુ કી જાનુ’. ટ્રેલર કહે છે કે આ ફિલ્મ ‘ગોલમાલ અગેઈન’ (કે ‘ગ્રેટ ગ્રાન્ડ મસ્તી’ માઈનસ નંગુપંગુવેડા) જેવી હોરર કોમેડી છે. હોરર કોમેડી યાને કે ફિલ્મમાં સાચુકલાં ભૂત રખડતાં હોય, પણ આપણે ડરવાને બદલે ખિખિયાટા કાઢતા હોઈએ. પરંતુ શરત એ છે કે હોરર કોમેડીમાં હસવું આવવું જોઈએ. ‘નાનુ કી જાનુ’માં પ્રોબ્લેમ એ છે કે તેમાં ભૂત ડરાવતું નથી, જોક્સ હસાવતા નથી, ઈમોશન્સ રડાવતાં નથી અને આખી ફિલ્મ માત્ર અકળાવે છે કે એક્ઝેક્ટ્લી તમારે બતાવવું છે શું?